Για την επιλογή του κατάλληλου ομοιοπαθητικού φαρμάκου, ένας ομοιοπαθητικός γιατρός θα συλλέξει πολλές πληροφορίες από τον ασθενή του, οι οποίες θα τον οδηγήσουν στη σωστότερη επιλογή. Συγκεκριμένα, θα ζητήσει να μάθει: Το κύριο σύμπτωμα του ασθενή και από ποια άλλα συμπτώματα συνοδεύεται. Το ακριβές σημείο του σώματος που επηρεάζεται. Για παράδειγμα αν υπάρχει πόνος στην αριστερή πλευρά του σώματος, ο οποίος ακτινοβολεί σε άλλα σημεία του σώματος. Την αιτία ή τις αιτίες που ενδεχομένως να συνέβαλαν στην έναρξη των συμπτωμάτων. Για παράδειγμα αν άρχισαν τα συμπτώματα μετά από έναν ξαφνικό θάνατο ή ένα τροχαίο ατύχημα.  Τι κάνει τα συμπτώματα να γίνονται καλύτερα ή χειρότερα, όπως το αν ο πόνος μειώνεται σε ζεστό περιβάλλον ή αν αυξάνεται σε κρύο περιβάλλον. Πώς το άτομο βιώνει πραγματικά τα συμπτώματά του. Πώς βιώνει για παράδειγμα τον πόνο. Ως έναν θαμπό πόνο ή ως μαχαιριά-οξύ πόνο; Ο ομοιοπαθητικός, αφού συλλέξει τις πιο πάνω πληροφορίες, θα δώσει σημασία στην ανακούφιση του πιο ενοχλητικού και περιοριστικού συμπτώματος του ασθενή, λαμβάνοντας υπόψη την ύπαρξη άλλων χρόνιων καταστάσεων υγείας. Η επιλογή του ομοιοπαθητικού φαρμάκου θα βασιστεί στα συμπτώματα που χρειάζονται ανακούφιση, στη φυσική εξέταση και στα αποτελέσματα των εργαστηριακών εξετάσεων που θα πραγματοποιηθούν.